Prifysgol Bangor

**COFNODION Y CYNGOR**

Mewn cyfarfod o’r Cyngor a gynhaliwyd yn y Brifysgol ddydd Gwener, 24 Tachwedd 2017.

**Presennol**:

Dr Alwyn Roberts (Cadeirydd), Mrs Stephanie Barbaresi, Dr Tomos Dafydd, Yr Athro Gillian Davies, Yr Athro Andrew Edwards, Dr Peter Higson, Yr Athro John Hughes, Yr Athro Jerry Hunter, Dr Griff Jones, Mr Marc Jones, Sir Paul Lambert, Dr Lorrie Murphy, Ms. Ellen Parry Williams, Miss Julie Perkins, Miss Ruth Plant, Miss Mirain Llwyd Roberts, Yr Athro Jo Rycroft-Malone, Yr Athro David Shepherd, Yr Athro Paul Spencer, Yr Athro Carol Tully, Yr Athro Oliver Turnbull, Yr Athro Graham Upton, Mr David Williams, Ysgrifennydd y Brifysgol, Cyfarwyddwr Cyllid, Cyfarwyddwr Adnoddau Dynol a Chyfarwyddwr Gwasanaethau Eiddo a Champws.

Roedd Penny Dowdney yn bresennol fel arsylwr.

**Ymddiheuriadau**:

Dr Karen Jones, Mrs Alison Lea-Wilson and Dr Olwen Williams.

**CROESO**

Fe wnaeth y Cadeirydd groesawu'r Athro Gareth Roberts a oedd yn ei gyfarfod cyntaf o'r Cyngor ers ei benodi'n Ddirprwy Ganghellor, a Penny Dowdney, a oedd yn arsylwi cyfarfod o Gyngor prifysgol fel rhan o Raglen Arweinyddiaeth Weithredol Addysg Uwch Cymru.

**MARWOLAETHAU**

Cyfeiriodd y Cadeirydd at farwolaethau’r canlynol yn ddiweddar:

Yr Athro J. Gwynn Williams, cyn Athro Hanes Cymru, Is-brifathro a Chymrawd er Anrhydedd o’r brifysgol;

Mr Trevor Rogers, cyn aelod staff yn y Gwasanaethau Eiddo a Champws;

Mr Alan Lewis, cyn aelod staff yn yr Ysgol Dysgu Gydol Oes;

Mr Gwyndaf Hughes, cyn aelod o staff y Coleg Normal a'r Uned Argraffu a Rhwymo;

a safodd yr aelodau er cof amdanynt.

**LLONGYFARCHIADAU**

Llongyfarchodd y Cadeirydd y canlynol, y dyfarnwyd **Cadeiriau Personol** iddynt:

 Yr Athro Chris Pain

Yr Athro James Intriligator

**Cyfeiriodd y Cadeirydd hefyd at lwyddiannau pellach:**

Mae Prifysgol Bangor ymhlith y 30 uchaf o brifysgolion yn y People & Planet League Table - unig fesur annibynnol yn y Deyrnas Unedig o gynaliadwyedd prifysgolion y Deyrnas Unedig. Caiff ei asesu ar ystod eang o feini prawf cynaliadwyedd ym maes amgylcheddol, cymdeithasol ac ariannol.

Roedd yr awdur creadigol a'r darlithydd Alys Conran yn enillydd amlwg yng nghystadleuaeth Llyfr y Flwyddyn Cymru eleni, gan ennill tair gwobr. Enillodd y wobr am lyfr Saesneg y flwyddyn, gwobr Ffuglen Saesneg Ymddiriedolaeth Rhys Davies a'r wobr Dewis y Bobl, i gyd am ei nofel gyntaf *Pigeon*.

Mae Dr Liyan Yue o Ysgol Peirianneg Electronig Prifysgol Bangor wedi cael ei roi ar y rhestr fer am Wobr Newton 2017 am ei broject yn adeiladu system argraffu metaddeunydd cydraniad uwch 3D. Mae'r wobr yn gronfa flynyddol o £1 filiwm a ddyfernir i'r ymchwil neu waith arloesol gorau sy'n cefnogi datblygiad economaidd a lles cymdeithasol gwledydd sy'n datblygu.

**CYFLWYNIAD GAN KPMG**

Rhoddodd Mr Mike Rowley o KPMG wybodaeth ddiweddaraf i aelodau'r Cyngor am ddatblygiad metrigau ariannol i'r sector Addysg Uwch dan safon gyfrifyddu newydd FRS102.

**COFNODION**

1. Cadarnhawyd a llofnodwyd cofnodion y cyfarfod a gynhaliwyd 29 Medi 2017.
2. Gan gyfeirio at:

[1] **Pontio** (tudalen 2); rhoddodd y Cyfarwyddwr Gwasanaethau Eiddo a Champws adroddiad i'r Cyngor ar y sefyllfa bresennol yn ymwneud â datrys y cyfrif terfynol ar gyfer Pontio. Nodwyd y cynhelir cyfarfodydd rheolaidd â'r contractwr a bod dau estyniad amser wedi cael eu caniatâu i Galliford Try. Mae'r brifysgol yn awyddus i osgoi anghydfod ffurfiol ac awgrymwyd cyflafareddu. Amcangyfrifon diweddaraf costau cyfreithiol ac adroddiadau tystion arbenigol yw £575k.

Nododd y Cyngor y model risg, y goblygiadau ariannol posibl, a'r trefniadau a wnaed i sicrhau dilyniant yn dilyn ymadawiad y Cyfarwyddwr.

[2] **Parc Gwyddoniaeth Menai** (tudalen 2); rhoddodd y Cyfarwyddwr Cyllid wybodaeth ddiweddaraf i'r Cyngor am y project. Nodwyd bod y project yn dal o fewn ei gyllideb a bod y brydles weithredol 25 mlynedd ar gyfer yr adeilad wedi cael ei llofnodi. Mae goruchwylio'r project yn cael ei ystyried wrth i'r project symud oddi wrth y cam adeiladu at gam gweithredu. Mae'r Cyfarwyddwr presennol yn ymadael a bydd swydd newydd Rheolwr Gyfarwyddwr yn cael ei hysbysebu'n fuan.

[3] **Cadeirydd y Cyngor** (tudalen 3); Dywedodd y Cadeirydd fod y Pwyllgor Enwebiadau a Llywodraethu wedi cytuno i gyfweld dau ymgeisydd am y swydd ar ôl iddi gael ei hysbysebu'n agored. Gwneir argymhelliad i gyfarfod nesaf y Cyngor.

[4] **Pensiynau** (tudalen 3): rhoddodd y Cyfarwyddwr Cyllid wybodaeth am y sefyllfa bresennol yn ymwneud â phensiynau ac, yn neilltuol, ganlyniad Holiadur yr UUK a Phrisiad Teirblynyddol USS. Nodwyd y canlynol:

[i] Yr argymhelliad presennol yw y bydd y gyfradd gyfrannu i gyflogwyr yn codi o leiaf 6.6% i 24.6% o'i gymharu â'r 18% y cytunwyd arno yn 2015.

[ii] Roedd y lefel risg a argymhellwyd yr uchaf y gellid ei oddef gyda 56% yn fodlon cefnogi'r terfyn hwn, gyda 41% eisiau gostyngiad mewn risg.

[iii] Adolygodd Ymddiriedolwr yr USS ei argymhellion cychwynnol ddechrau Tachwedd a'u cryfhau fel y bydd y diffyg yn awr yn cyfateb i £7.5bn.

[iv] Argymhellodd cyflwyniad y cyflogwr i'r Cyd Bwyllgor Trafod y dylai fframwaith hybrid barhau, ond y dylai holl fuddion yn y dyfodol fod ar sail DC, ynghyd â chadw buddion presennol marwolaeth a salwch. Bydd y dull gweithredu a argymhellwyd yn caniatáu i fuddion DB gael eu hailsefydlu yn y dyfodol pe bai amgylchiadau'n caniatáu.

[v] Deellir fod UCU wedi ysgrifennu at yr holl gyflogwyr yn eu hannog i amddiffyn y fframwaith presennol. Fe wnaeth pleidlais ymgynghorol i brofi cefnogaeth aelodau i amddiffyn y buddion presennol ddangos bod 87% yn cefnogi gweithredu diwydiannol.

[5] **Apêl Disgyblu** (tudalen 8); Yn dilyn diffyg ymateb gan yr apelydd, bydd y cyfreithiwr sy'n gwrando'r apêl yn rhoi cyfle pellach i'r apelydd ymateb cyn penderfynu p'un a yw'r apêl yn cael ei gwrthod.

**MATERION YR IS-GANGHELLOR**

1. Hysbysodd yr Is-ganghellor y Cyngor bod y sefydliad ymchwil niwclear cyntaf yng Nghymru wedi cael ei agor ym Mhrifysgol Bangor. Sefydlwyd y **Nuclear Futures Institute** gyda chyllid o raglen Sêr Cymru Llywodraeth Cymru, sy'n helpu i ddenu recriwtio ymchwilwyr o'r radd flaenaf i Gymru, gyda chyllid hefyd o Gronfa Datblygu Rhanbarthol Ewrop a'r brifysgol.
2. Cynhaliwyd trafodaethau yn y Pwyllgor Enwebiadau a Llywodraethu ynglŷn ag ailsefydlu'r **Pwyllgor Strategaeth**. Cytunwyd i ailsefydlu'r Pwyllgor Strategaeth, ond y dylai ei aelodaeth a'i gylch gorchwyl gael eu trafod gyda Chadeirydd newydd y Cyngor.
3. Caiff y **Canghellor** newydd ei sefydlu yn ystod y Seremoni Raddio fore 14 Rhagfyr 2017.

**ADRODDIAD Y PWYLLGOR GWEITHREDU**

1. Cymeradwywyd yr adroddiad o gyfarfodydd y Pwyllgor Gweithredu a gynhaliwyd rhwng mis Hydref a mis Tachwedd 2017 (ynghlwm fel Atodiad I i gopi swyddogol y cofnodion).
2. Nododd y Cyngor:

[1] **Recriwtio Myfyrwyr**; nodwyd niferoedd diweddaraf myfyrwyr am 2017/18 a'r risgiau'n gysylltiedig â recriwtio myfyrwyr yn 2018/19. Dywedodd yr Is-ganghellor bod gweithgareddau recriwtio a throi ceisiadau'n dderbyniadau pendant yn brif flaenoriaeth i'r brifysgol.

[2] **Adolygu'r Wefan** ; nodwyd bod adolygiad o wefan y brifysgol ar y gweill. Bydd y costau'n gysylltiedig â'r newidiadau'n cael eu cynnwys fesul cam.

[3] **Adolygiad TG** ; nodwyd bod argymhellion allweddol o'r adolygiad yn cael eu gweithredu.

**BWRDD CYNALIADWYEDD ARIANNOL**

1. Rhoddodd yr Is-ganghellor y wybodaeth ddiweddaraf i'r Cyngor ar y cynnydd tuag at gyflawni cynaliadwyedd ariannol a chamau gweithredu'r Bwrdd Cynaliadwyedd Ariannol. Yn dilyn ail gyfnod o ymgynghori, nodwyd y derbyniwyd dros 350 o ymatebion a ystyriwyd yn ofalus ac a arweiniodd at nifer o newidiadau i'r cynllun. Roedd y rhain yn cynnwys newidiadau i gwrdd â gofynion achredu'r British Psychological Society, newidiadau i argymhellion gwreiddiol yn ymwneud â'r Gwasanaethau Eiddo a Champws, ac adolygu model gweithredu'r Uned Argraffu, yn hytrach na'i chau. Mae'r effaith ariannol yn llai na £250k.
2. Mae cyfarfodydd adeiladol cyson wedi cael eu cynnal â'r undebau llafur ynghyd â negeseuon e-bost wythnosol a thudalen Cwestiynau Cyffredin a gaiff ei diweddaru'n rheolaidd.
3. Hyd yma, cymeradwywyd 88 cais am ddiswyddo gwirfoddol, yn ogystal â nifer o swyddi'n parhau'n wag. Ar hyn o bryd mae'r rhagamcan arbedion yn 2017/18 yn £5.5m yn erbyn proffil cyllideb o £6.1m erbyn diwedd y flwyddyn. Effaith yr arbedion hyd yma yw £6.2m yn erbyn targed o £8.5m yn 2018/19. Disgwylir yn awr y bydd angen llai na 60 swydd bellach i roi gweddill yr arbedion o £2.3m sydd eu hangen. Mae'r Pwyllgor Gweithredu yn parhau i fod wedi ymrwymo i wneud popeth a all i sicrhau'r arbedion hyn drwy ddulliau gwirfoddol lle bo'n bosibl.
4. Yn y drafodaeth a ddilynodd, gofynnwyd cwestiynau ynghylch yr effaith ar fyfyrwyr. Nodwyd y bydd hyn yn fychan iawn gan nad oedd unrhyw fwriad i gau rhaglenni academaidd a bydd hunaniaeth pynciau'n parhau. Bydd creu canolfannau gweinyddol mwy yn gwneud pethau'n fwy hwylus a hygyrch i fyfyrwyr.
5. Wedi trafodaeth lawn, fe wnaeth aelodau'r Cyngor:

[1] Nodi'r cynnydd hyd yma, yn cynnwys penodi Deoniaid Colegau a Chyfarwyddwyr Gwasanaethau Proffesiynol newydd

[2] Longyfarch y Bwrdd Cynaliadwyedd Ariannol ar y cynnydd a wnaed ond fe'i hanogwyd hefyd i barhau i gymryd pob cam angenrheidiol i gyflawni'r arbedion yn llawn.

**GWYBODAETH DDIWEDDARAF AM GYNLLUNIO STRATEGOL**

1. Cafodd dadansoddiad perfformiad yn erbyn y Dangosyddion Perfformiad Allweddol am 2016/17 ei ystyried gan y Cyngor, ynghyd â chopi o'r Ddogfen Ymgysylltu a Chynllunio Strategol (SPED) a oedd wedi cael ei diweddaru i'w chyflwyno i HEFCW. Nododd y Cyngor berfformiad y brifysgol yn erbyn ei chynllun strategol, gan gymryd sylw arbennig o feysydd lle roedd risgiau wedi cael eu nodi. Nodwyd y pwyntiau canlynol:

[1] Er bod ceisiadau llawn-amser Cartref/UE yn gostwng o ganlyniad i bwysau cynyddol ar y farchnad a demograffeg, mae'r gyfradd trosi ceisiadau'n dderbyniadau pendant wedi cynyddu, gan liniaru'r gostyngiad mewn ceisiadau yn 2017/18 o 12.5% i 6% ar fynediad.

[2] Mae'r brifysgol wedi methu'r holl dargedau ar gyfer recriwtio i hyfforddiant cychwynnol athrawon yn ystod y blynyddoedd diwethaf. Mae hon yn risg uchel i'r brifysgol a'r rheswm drosti'n rhannol yw'r cymorthdaliadau uwch a roddir i fyfyrwyr yn Lloegr a'r gofynion TGAU yng Nghymru. Nodwyd y disgwylir i'r holl sefyllfa newid yn ystod y blynyddoedd i ddod a nodwyd pwysigrwydd darpariaeth gref o ran hyfforddi athrawon yng Ngogledd Cymru. Roedd Ysgrifennydd y Cabinet ym Mangor yn ddiweddar a chyfarfu â'r Is-ganghellor a'r Athrawon Addysg ac mae cais ar y cyd i gyflwyno darpariaeth gyda Phrifysgol Caer i gael ei gyflwyno'n fuan.

[3] Roedd perfformiad yn erbyn Dangosyddion Perfformiad Allweddol ar gyfer addysgu a dysgu yn dda yn gyffredinol, ac eithrio am adnoddau dysgu. Nodwyd bod y brifysgol yn parhau i fuddsoddi yn y meysydd hyn drwy raglen flynyddol o gyfleusterau addysgu a phrojectau mwy megis yr adeilad Cerddoriaeth. Mae yng angen brys i wella cyfleusterau ar safle'r gwyddorau a rhoddir sylw i hynny drwy'r Strategaeth Ystadau, ac mae yna angen i ymateb i'r ffyrdd newydd y mae myfyrwyr yn dysgu drwy ddatblygu llyfrgelloedd modern a darpariaeth dysgu cymdeithasol.

B. Roedd y Cyngor yn hapus gyda'r cynnydd drwodd a thro yn erbyn y cynllun strategol a'r Dangosyddion Perfformiad Allweddol a chymeradwyodd y ddogfen i'w chyflwyno i HEFCW.

**LLYWODRAETHU ACADEMAIDD**

1. Fe wnaeth Ysgrifennydd y Brifysgol hysbysu'r Cyngor am yr angen newydd i roi sicrwydd blynyddol ar ansawdd a safonau i HEFCW, drwy gadarnhau nifer o ddatganiadau. Nododd y Cyngor y wybodaeth a dderbyniwyd dros y flwyddyn ddiwethaf i roi'r sicrwydd hwnnw, yn cynnwys cofnodion y Senedd, adroddiad blynyddol Sicrhau Ansawdd, Dangosyddion Perfformiad Allweddol yn ymwneud ag addysg, profiad myfyrwyr ac ymchwil, canlyniadau llawn yr NSS a chanlyniad TEF, y Siarter Myfyrwyr a'r cytundeb Perthynas.
2. Yng ngoleuni'r wybodaeth a roddwyd, cytunodd y Cyngor i'r pum datganiad blynyddol ar sicrwydd gael eu hanfon at HEFCW.

**CYFRIFON 2016/17**

1. Derbyniodd ac ystyriodd y Cyngor yr Adroddiad Cyfrifon Archwiliedig am 2016/17. Mae'r rhain wedi cael eu cymeradwyo gan y Pwyllgor Cyllid ac Adnoddau ac wedi cael eu hystyried gan y Pwyllgor Archwilio a Risg. Wrth gyflwyno'r Cyfrifon, tynnodd y Cyfarwyddwr Cyllid sylw at y canlynol:

[1] Roedd y sefyllfa incwm a gwariant yn agos iawn i'r hyn a gynlluniwyd, yn amodol ar symudiadau terfynol ar incwm a gwariant ymchwil. Aethpwyd £0.5m heibio'r targed arbedion o £6m yn y flwyddyn.

[2] Roedd gwelliant sylfaenol bychan o £11.5m yn EBITDA.

[3] Amcangyfrifon pensiwn yw'r symudiad mwyaf sy'n adlewyrchu tangyllido'r Cynllun BUPAS.

[4] Cyflawnwyd profion cyfamod ar gyfer EIB a Santander pan gawsant eu profi ar sail 'Frozen GAAP'. Mae prawf EIB 2018 yn un tynn iawn a bydd angen gwelliant o £1.1m ar y cynllun ar ôl y diffyg ffioedd.

[5] Yng Ngorffennaf 2017, y sefyllfa arian parod oedd £31.0m (yn cynnwys £20m o gyllid EIB wedi'i ddiogelu), a oedd ychydig yn is na'r rhagolwg ac yn gyfwerth â hylifedd ariannol 74 diwrnod. Daw Cyfleuster Credyd Cylchol (RCF) Santander am £15m i ben ym Mawrth 2018, ond gofynnwyd am estyniad. Mae swm pellach o £8m o'r EIB ar gael i'w godi ym Mawrth 2019, yn amodol ar gymeradwyaeth y Cyngor.

[6] Mae'r Adroddiad Strategol yn cyflenwi'r Datganiad Budd Cyhoeddus ac mae'n ddisgrifiad o gynnydd a chanlyniadau, gan dynnu sylw at risgiau ac ansicrwydd a chyfeirio at fusnes hyfyw'r Brifysgol.

[7] Mae'r Llythyr Cyflwyno Achos yn ofynnol yn flynyddol gan yr archwilwyr ac mae'n cynnwys datganiadau ychwanegol bod y Cyngor yn hyderus y cyflawnir targedau incwm ac arbedion yn y dyfodol a bod darpariaethau ar gyfer setliadau gyda Galliford Try yn briodol.

1. Wedi ystyriaeth lawn, **penderfynwyd**:

[1] Yn amodol ar gwblhau gyda KPMG, y dylid cymeradwyo'r Cyfrifon am 2016/17 a'u hanfon at HEFCW erbyn 1 Rhagfyr.

[2] Bod copïau i'w llofnodi gan yr Is-ganghellor, Y Trysorydd a'r Cyfarwyddwr Cyllid.

[2] Bod y Llythyr Cyflwyno Achos at yr Archwilwyr i'w lofnodi gan Gadeirydd Gweithredol y Cyngor.

**ADRODDIAD BLYNYDDOL AR GODI ARIAN**

Derbyniodd a nododd y Cyngor yr adroddiad blynyddol cyntaf ar godi arian, i roi sicrwydd y cydymffurfir â Chod Llywodraethu Addysg Uwch CUC. Gwahoddir y Cyfarwyddwr Datblygu i ddod i gyfarfod diweddarach o'r Cyngor i roi adroddiad llawn ar ddatblygu, cysylltiadau alumni a gweithgareddau codi arian.

**ADRODDIAD BLYNYDDOL PREVENT**

Cafodd y Cyngor wybodaeth ddiweddaraf gan Ysgrifennydd y Brifysgol ar gynnydd gyda gweithredu gofynion Deddf Gwrth-derfysgaeth a Diogelwch 2015 a'r ddyletswydd 'Prevent'. Nododd y Cyngor gynnwys yr Adroddiad Blynyddol a chymeradwyodd y ddogfen i'w chyflwyno i HEFCW.

**PWYLLGOR CYLLID AC ADNODDAU**

1. Cymeradwywyd yr adroddiad ar gyfarfod y Pwyllgor Cyllid ac Adnoddau a gynhaliwyd 10 Tachwedd 2017 (ynghlwm fel Atodiad II i gopi swyddogol y cofnodion hyn).
2. Gan gyfeirio’n arbennig at y canlynol:

[i] Cofnod 676 (**Rhaglenni Cyfalaf**); nodwyd bod y brifysgol mewn sefyllfa dda i gael cyllid gan Fargen Twf Gogledd Cymru ar gyfer yr Ardal Gwyddoniaeth a Thechnoleg.

[ii] Cofnod 677 (**Datganiad Cyfrifon Archwiliedig**); cytunodd y pwyllgor i argymell i'r Cyngor bod y cyfrifon blynyddol i'w cymeradwyo'n amodol ar fân newidiadau i'r datganiadau sy'n cyd-fynd â hwy, manylion treth y brifysgol ac is-gwmnïau, ac adolygiad ac archwiliad terfynol gan KPMG.

[iii] Cofnod 678 (**Strategaeth Rheoli Adnoddau**); nododd y pwyllgor y pwysigrwydd o gyflawni profion cyfamod a'r angen i reoli gwariant oherwydd y diffyg hyblygrwydd yn y rhagolygon cyfredol.

**PWYLLGOR ARCHWILIO A RISG**

1. Cymeradwywyd yr adroddiad ar gyfarfod y Pwyllgor Archwilio a Risg a gynhaliwyd ar 13 Tachwedd 2017 (ynghlwm fel Atodiad III i gopi swyddogol y cofnodion).
2. Nododd y Cyngor y llythyr Rheoli Archwiliad Allanol ac ymateb y rheolwyr. Cytunwyd i Adroddiad Blynyddol y Pwyllgor Archwilio a Risg gael ei gyflwyno i HEFCW.

**PWYLLGOR IECHYD A DIOGELWCH**

1. Cymeradwywyd yr adroddiad ar gyfarfod y Pwyllgor Iechyd a Diogelwch a gynhaliwyd 1 Tachwedd 2017 (ynghlwm fel Atodiad IV i gopi swyddogol y cofnodion).
2. Cyflwynodd Cadeirydd y Pwyllgor Iechyd a Diogelwch y prif bwyntiau a gymerwyd o'r Adroddiad Blynyddol, ynghyd â dangosyddion perfformiad allweddol, wedi'u seilio ar asesiadau meintiol ac ansoddol.

**PWYLLGOR MOESEG**

1. Cymeradwywyd yr adroddiad ar gyfarfod y Pwyllgor Moeseg a gynhaliwyd 9 Tachwedd 2017 (ynghlwm fel Atodiad V i gopi swyddogol y cofnodion).
2. Nododd y Cyngor Adroddiad Blynyddol y Corff Lles Anifeiliaid ac Adolygu Moesegol.

**PWYLLGOR ENWEBIADAU A LLYWODRAETHU**

1. Cymeradwywyd yr adroddiad ar gyfarfod y Pwyllgor Enwebiadau a Llywodraethu a gynhaliwyd yn Hydref 2017 (ynghlwm fel Atodiad VI i gopi swyddogol y cofnodion).
2. Gan gyfeirio’n arbennig at y canlynol:

[i] Cofnod 143 (**Aelodaeth y Cyngor**); ***cytunodd*** y Cyngor â'r argymhelliad i benodi Dr Tzo Zen Ang yn aelod cyfetholedig o'r Cyngor am gyfnod o 4 blynedd o 1 Ionawr 2018.

[ii] Cofnod 144 (**Penodi i Bwyllgorau a Chynrychiolwyr Eraill**); ***penderfynwyd*** bod yr aelodau canlynol o'r Cyngor yn cael eu penodi i wasanaethu ar y pwyllgorau a ganlyn:

* Pwyllgor Cyllid ac Adnoddau: Yr Athro Graham Upton
* Pwyllgor Archwilio a Risg: Yr Athro Gareth Roberts
1. Nododd y Cyngor yr argymhellwyd nifer o ddiwygiadau i Ordinhadau yn dilyn cyfarfod diweddar o'r Pwyllgor Enwebiadau a Llywodraethu. Bydd copi llawn o'r newidiadau'n cael ei ddosbarthu i aelodau’n fuan i'w cymeradwyo.

**PWYLLGOR DISWYDDIADAU**

Cymeradwywyd yr adroddiad ar gyfarfod y Pwyllgor Diswyddiadau a gynhaliwyd 29 Medi 2017 (ynghlwm fel Atodiad VII i gopi swyddogol y Cofnodion).

**EIDDO**

1. Derbyniodd yr aelodau bapur yn ymwneud â chael gwared ar eiddo a chaffael eiddo.
2. Yn dilyn trafodaeth, cymeradwyodd y Cyngor yr egwyddor i:

[1] gael gwared ar Gwt Cychod Nantporth heb fynd ar y farchnad agored a mynd i drafodaethau â pherchennog newydd yr eiddo cyfagos.

[2] gael gwared ar Ynys Faelog, a chytunodd y gall y Gwasanaethau Eiddo a Champws drafod gyda pherchennog Ynys Faelog Cottage i geisio cael y canlyniad gorau posibl i'r ddwy ochr, cyn hysbysebu ar y farchnad agored.

1. Yn dilyn trafodaethau mewn cyfarfod blaenorol ystyriodd y Cyngor p'un a ddylai'r brifysgol symud ymlaen gyda chaffael Fron Heulog am y swm o £750,000 cyn gynted ag y bydd gan y Bwrdd Iechyd y cytundeb cyfatebol mewn lle. (*Nododd Dr Higson wrthdaro buddiannau a gadawodd yr ystafell tra cynhaliwyd y drafodaeth hon.*)

[1] Nododd y Cyngor y cafwyd adroddiad syrfëwr, yn unol â chyngor a gafwyd gan y Comisiwn Elusennau mewn perthynas â chaffel tir.

[2] Cytunodd aelodau'r Cyngor eu bod yn fodlon bod y telerau a gynigir i gaffael yr eiddo y rhai gorau y gall y brifysgol yn rhesymol eu cael ac y gellir symud ymlaen â'r pryniant, yn amodol ar gwblhau'r contract.

**FFRAMWAITH RHEOLI PROJECTAU**

Nododd y Cyngor y newidiadau a wnaed i'r Fframwaith Rheoli Projectau mewn ymateb i sylwadau, arsylwadau ac awgrymiadau gan Archwilwyr y brifysgol ac eraill ers iddo gael ei gymeradwyo gan y Cyngor yn 2015. Mae'r Fframwaith yn cael ei adolygu'n gyson.

**MATERION ADNODDAU DYNOL**

1. Derbyniodd y Cyngor adroddiad ar faterion Adnoddau Dynol.
2. **Cymeradwyodd** y Cyngor yr argymhelliad i roi statws Emeritws i'r canlynol:

Yr Athro Chris Richardson

Yr Athro Miles Cox

1. Derbyniwyd, er gwybodaeth, restr o benodiadau uwch diweddar.

**DANGOSYDDION PERFFORMIAD ALLWEDDOL**

Derbyniodd y Cyngor ddata'n ymwneud â grantiau a chontractau ymchwil a ddyfarnwyd, a dangosyddion perfformiad ariannol chwarterol.

**GWYBODAETH DDIWEDDARAF O UNDEB Y MYFYRWYR**

Derbyniodd y Cyngor adroddiad gan Undeb y Myfyrwyr ar weithgareddau diweddar. Nodwyd bod y Broses Ymgorffori Elusennol ar y gweill. Cytunwyd ar wasanaeth cefnogi newydd i fyfyrwyr i gymryd lle Nawdd Nos ac erbyn diwedd y mis bydd Undeb y Myfyrwyr wedi lansio'r Wal Fawr Wen yn llawn, sef gwasanaeth ar-lein a gefnogir gan gyfoedion.

Fe wnaeth y Cyngor longyfarch Miss Mirain Lloyd Roberts ar ei phenodi i swydd Swyddog Iaith Gymraeg i Undeb Cenedlaethol y Myfyrwyr Cymru.

**SELIO**

Cadarnhaodd y Cyngor selio’r dogfennau a restrwyd yn Agendum 17.

**UNRHYW FATER ARALL**

**Ymweliad HEFCW â'r Sefydliad:** Fel rhan o gylch tair blynedd Adolygiadau Sicrwydd Sefydliadol HEFCW, hoffai Cyngor HEFCW gwrdd ag aelodau'r Cyngor fore Gwener, 26 Ionawr 2018.

**FFARWELIO**

Ar ran aelodau'r Cyngor fe wnaeth y Cadeirydd ddiolch i Mr Dylan Roberts, Cyfarwyddwr Gwasanaethau Eiddo a Champws, sy'n gadael y brifysgol ar ddiwedd y flwyddyn i weithio i Grŵp Tai Cynefin.

Ar ran aelodau'r Cyngor diolchodd yr Is-ganghellor i Dr Alwyn Roberts, Cadeirydd Gweithredol y Cyngor, y mae ei gyfnod fel Dirprwy Ganghellor yn dod i ben ar 11 Ionawr 2018 wedi blynyddoedd lawer o wasanaeth i'r brifysgol fel aelod staff ac aelod o'r Cyngor.